**Татар теле**

**4 сыйныф (Рус сыйныфының татар төркеме)**

**Тема: *“Исем” темасы буенча йомгаклау дәресе.***

**Максат:**

***Укучыларның исем темасы буенча алган белем-күнекмәләрен системалаштыру;***

***Исемнәрне орфографик дөрес язу күнекмәләрен ныгыту, укучыларның сүзлек запасын баету, белемнәрен үзбәяләргә өйрәтү өстендә эшләүне дәвам итү;***

***Татар теленең яңа тел байлыкларын өйрәнеп, практикада куллана белү, туган телгә ихтирам хисе тәрбияләү.***

**Җиһазлау:** 1.Дәреслек.

2.Компьютер, экран.

3.Карточкалар.

4.Сюжетлы рәсемнәр.

5.Терәк сүзләр язылган карточкалар.

**Дәрес барышы:**

**I. Мотивацион-ориентлашу этабы.**

**1.Дәресне оештыру моменты.**

Укучылар: *Чыңлады көмеш кыңгырау,*

*Безне дәрескә чакырып.*

*Кызыклы дәресне башлыйк*

*Парталар артына утырып.*

-Рәхмәт, әйдәгез бер-беребезгә уңышлар теләп дәресебезне башлап җибәрик.

**2.Матур язу минуты.**

-Укучылар,тактага игътибар итегез әле, сез анда нәрсә күрәсез?

*(3 таякчык )*

-Аларны без нәрсә дибез?

*(хәреф элементлары)*

-Шушы таякчык-элементларны кулланып нинди хәрефләр төзеп булыр икән?

Ягез әле уйлап карагыз.

*(И Н П А)*



-Ә хәзер дәфтәрләрегезгә чиста, матур итеп шушы хәрефләрнең язма хәрефләрен язып куярсыз.

*(дөрес матур итеп утырабыз, дәфтәрләребезне авыш итеп, ручкаларыбызны дөрес тотабыз).*

**3.Актуальләштерү.**

а)-Сезгә бер табышмак та әзерләгән идем, җавабын һичшиксез бик тиз табарсыз дип уйлыйм.

Йолдыз-йолдыз вак кына,

Челтәр-челтәр ак кына.

Өс киеменә куна,

Тәнгә тисә юк була.*(кар)*

-Әйе, ә кар елның кайсы вакытында була? *(Кар кышын ява.)*

-Менә без дә кышка аяк бастык, декабрь елны тәмамлый, кышны башлый диләр халыкта, ул кышның беренче ае.

-Кышны без ни өчен яратабыз соң? Ни өчен көтеп алабыз?*(җаваплар).*

б)-Укучылар, “кыш”, “кар” сүзләрен кертеп берничә җөмлә уйлыйк әле.



*(Салкын кыш җитте. Урамда йомшак кар ява. Карны тәгәрәтеп зур шар ясадык.)*

-Бик матур җөмләләр уйладыгыз, миңа алар бик ошады.

в)-Укучылар, урамда көчле җил чыгып безнең бүлмәбезгә серле кар бөртекләрен очыртып керткән, шушы кар бөртекләренең серләрен бергәләп ачыйк әле. (Тактада кар бөртекләре рәсемнәре, кире ягында биремнәр язылган).

-Әйдәгез, беренче бөртекне карыйк. (Бирем компьютерда бирелә).

**Бирем:** *Бирелгән сүзләрдән җөмлә төзе.*

(табигатькә, суыклар, бураннар, ак, кыш, килде, алып, зәмһәрир)

г)-Укучылар, сезгә барлык сүзләр дә аңлашыламы? *(зәмһәрир сүзен аңлату)*

*(җөмләне төзеп укыйлар)*

***Кыш табигатькә зәмһәрир суыклар, ак бураннар алып килде.***

д)-Бу җөмлә турында нәрсә әйтә аласыз?

*(Бу җәенке җөмлә).*

-Ә нинди җөмләне җәенке җөмлә дибез?

*(Иясе, хәбәре, иярчен кисәкләре булган җөмлә җәенке җөмлә була).*

Бик дөрес, сезнең белән килешәм.

е)-Хәзер шушы җөмләне дөрес, матур итеп күчереп язарбыз һәм һәр төркем үзенә бирелгән биремне үтәр.

1 төркем: Сүз төркемнәрен билгеләгез;

2 төркем: Җөмлә кисәкләрен билгеләгез;

3 төркем: Астына сызылган сүзгә фонетик анализ ясагыз;

1 укучы тактада индивидуаль эш башкара;

Төркемнәрдәге эшләр тикшерелә.

**4.Уку мәсьәләсен кую.**

а)-Дусларым, сезгә бер кроссворд әзерләгән идем, бирем-сорауларга дөрес җавап бирә алсак, кроссвордны чишәрбез.

|  |
| --- |
| И |
| С |
| Е |
| М |

*-Һәрберебез өчен иң кадерле булган кешебезне атаучы сүзнең ахыргы хәрефе;*

*-Зәкия сүзендәге яңгырау тартык аваз хәрефен саңгырау тартык аваз белән алыштырып әйтегез;*

*-Гөлсем сүзендәге 2 иҗекнең 2 хәрефен әйтегез;*

*-Һәрвакыт үзен алга чыгарырга яратучы алмашлыкның беренче хәрефен атагыз;*

б)-Нинди сүз килеп чыкты?

*(Исем сүзе).*

-Укучылар, ничек уйлыйсыз, бу сүзнең бүгенге дәресебезгә нинди катнашы бар икән? (җаваплар)

*(Минем уйлавымча бүгенге дәрестә исем турында сөйләшәбез).*

-Бик дөрес һәм белемнәребезне тирәнәйтеп ныгытырбыз да әле.

**II. Уку мәсьәләсен адымлап чишү.**

1.-Безнең бит кар бертекләребезнең серләрен ачасыбыз бар, әйдәгез инде менә бу бөртекнең серен белик. (Бирем компьютерда бирелә).

*(Ачып карыйм)*

**Бирем:** Исем турында нәрсә беләсез? Тест сорауларына җавап бир.

*(Укучылар сигнал карточкалары ярдәмендә җавапны күрсәтәләр).*

**Тест**

**1.Исем нәрсәне белдерә? 2.Исем нинди сорауга җавап булып килә?**

*а)предметның билгесен; а)кем? нәрсә?*

*б)предметның исемен; б)нинди? кайсы?*

*в)предметның эшен; в)ничек?*

**3.Түбәндәгеләрнең кайсы дөрес? 4.Исем нәрсәләр белән төрләнә?**

*а)Исем-сүзнең өлеше; а)заман белән;*

*б)Исем-җөмлә кисәге; б)зат-сан белән;*

*в)Исем-сүз төркеме; в)килеш, сан белән;*

**5.Тәрҗемә итүдә хаталарны тап; 6.Нокталар урынына тиешле кушымчалар куй?**

*а)Школа-мәктәпләр; Марат.....мәктәп ошый.*

*б)Леса-урманнар; а)-ка;*

*в)Поляны-болыннар; б)-кә;*

*-Ни өчен шулай уйлыйсыз? в)-га;*

 *Мин әбием.....көтәм.*

 *а)-ны;*

 *б)-не;*

 *в)-ның;*

**7.Җөмләләрдәге хатаны тап;**

*Менә алсу таң ата.*

*Безгә алсу килде.*

*Күктә йолдыз күренә.*

*Кичә йолдыз апа кайтты.(Хаталарны табып әйтәләр).*

-Ни өчен шулай уйлыйсыз?

*(Ялгызлык һәм уртаклык исемнәр бар, кагыйдәне искә төшерү).*

2.-Тест сорауларына дөрес җавап бирдегез, шуны модельгә кертеп карыйк әле.*(Модель ясала).*

ИСЕМ

КЕМ?

НӘРСӘ????

ЯЛГЫЗЛЫК

УРТАКЛЫК

КИЛЕШ

САН

-Рәхмәт балалар, күп эшләдек, азрак ял итеп алыйк.

3. Физминутка.

*Ява карлар, ява карлар,*

*Килә кардай очасы.*

*Күккә менеп, җиргә төшеп*

*Шул карларны кочасы.*

*Җиргә төшеп, кабат менеп,*

*Килә җилдә тирбәләсе.*

*Һаваларда җилләр кочып*

*Тыныч кына төшәсе.*

4.-Ял да итеп алдык, серле кар бөртекләре безгә нинди эш тәкъдим итә икән?

*(Бөртекне карыйбыз һәр төркемгә бер конверт, анда бирем,*

*1 төркем – килеш кушымчаларын куй;*

*2 төркем – исемнәрне тиешле санда куй;*

*3 төркем – ялгызлык һәм уртаклык исемнәрен тап, хаталарны төзәт;)*

5.Тикшерү.

6.-Укучылар, сезнең арагызда уен уйнарга яратмаучы кеше юктыр инде, әйдәгез, бер уен да уйнап алыйк әле.

-Кулымда туп, мин сезгә мәкальнең яртысын әйтәм һәм тупны кемгә дә булса бирәм, туп кемдә шул мәкальнең дәвамын әйтеп бетерә.



-Ни чәчсәң, ... *(шуны урырсың);*

-Кем эшләми ... *(шул ашамый);*

-Йөз сум акчаң булганчы ... *(йөз дустың булсын).*

-Чәчәк исеме дә, кеше исеме дә булып йөргән нинди исемнәр беләсез?*(Роза, Ләлә, Резедә, Фиалка һ.б.)*

-Шушы сүз эчендә нинди исемнәр яшерелгән?

Күрсәтәм: *Ялагай –ял, агай, ага, ай.*

7.-Укучылар, инде иҗади минутларыбыз да якынлашты, кыш турында сөйләшүебезне дәвам итеп, сезгә шундый биремнәр тәкъдим итәм;

1 төркем – шигъри юлларны тәмамлагыз;

2 төркем – кыш турында кечкенә генә инша языгыз;

3 төркем – кыш турында табышмаклар, мәкаль, әйтем, сынамышлар искә төшереп языгыз.

8.-Ә хәзер сезгә шундый бирем;

1 төркем киңәшегез дә, 3 төркемгә билге куегыз,

2 төркем киңәшегез дә, 1 төркемгә билге куегыз,

3 төркем киңәшегез дә, 2 төркемгә билге куегыз.

III. Йомгаклау.

-Менә дәресебез ахырына якынлашты.

-Сезнеңчә дәрес нинди ягы белән файдалы булды?

-Кәефегез ничек соң?

-Кәефләрегезнең күтәренке булуы, бүгенге дәресебезнең җиңел, кызыклы, уңышлы үтүе турында сөйли. Дәрестә актив булуыгыз өчен рәхмәт сезгә. Дәрес бетте, чыгарга мөмкин.